Kontroverzni odlazak u lov na patke? (17/1/04) - 2004-01-17
Sudac Vrhovnog suda Antonin Scalia i potpredsjednik SAD-a Dick Cheney otišli u zajednički lov tri tjedna nakon odluke suda koja je išla
Pregled tiska počinjemo New York Timesom koji javlja da je predsjednik Bush iskoristio svoje ovlasti da bi imenovao suca Charlesa Pickeringa u savezni prizivni sud. Kandidaturu tog konzervativnog suca dva puta su blokirali demokrati u Senatu tvrdeći, između ostaloga, da je neosjetljiv prema rasnim pitanjima. No američki predsjednik iskoristio je pauzu u zasjedanju Kongresa i imenovao suca Pickeringa bez zelenog svjetla demokrata, piše New York Times. Čelnik demokrata u Senatu, Tom Daschle, izjavio je da je “sada jasno da Bijela kuća želi iskoristiti svaku proceduralnu taktiku kako bi ispunila sudove s pobornicima desne ideologije”. Međutim, imenovanja sudaca u trenucima prekida zasjedanja Kongresa nisu tako rijetka. U povijesti ih je bilo više od 300, a bivši predsjednik Bill Clinton na isti je način 2000. godine imenovao prvog crnog suca u prizivni sud u saveznoj državi Virginiji, ističe Washington Post. Los Angeles Times također piše o sucima, točnije o sucu Vrhovnog suda Sjedinjenih Država Antoninu Scaliji i njegovom odlasku u lov na patke s američkim potpredsjednikom Dickom Cheneyem. Scalia i Cheney strastveni su lovci i dugogodišnji prijatelji, ali to nije razlog zbog kojeg je njihovo lovačko druženje tema Los Angeles Timesa. Kako piše novinar tog lista, oni su otišli na lov u Louisianu svega tri tjedna nakon što je Vrhovni sud prihvatio žalbu gospodina Cheneya na tužbu koja je uložena zbog načina na koji je Bijela kuća vodila poslove Radne skupine za energetiku. Američki potpredsjednik bio je čelnik te skupine i protekle tri godine odbija objaviti je li se sastajao s čelnicima energetske industrije tijekom pripreme nacionalne energetske politike. Nekoliko stručnjaka za pravnu etiku dovodi u pitanje vrijeme zajedničkog odlaska suca Scalie i potpredsjednika Cheneya u lov na patke. Za one koje zanima kako je prošao lov prenosimo izjavu lokalnog šerifa u Louisiani koji kaže da u proteklih 35 godina sezone love nikada nije bilo manje pataka... I na kraju još jedno izvješće iz New York Timesa koji piše da je teleskop Hubble prva žrtva novog plana predsjednika Busha o ekspedicijama na Mjesec, Mars i dalje....Upravitelj NASA-e, Sean O’Keefe priopćio je odgovornima za teleskop da više neće biti letova raketoplana kojima bi ga se servisiralo...Stručnjaci kažu da bi Hubble mogao prestati funkcionirati sutra, a možda će potrajati do 2011. godine. Bilo kako bilo, sudbina mu je zapečaćena....